বাংলাদেশ-কিরগিজস্তান গুরুত্বপূর্ণ ম্যাচ আজ || The Daily Janakantha
বাংলাদেশ-কিরগিজস্তান গুরুত্বপূর্ণ ম্যাচ আজ
Print এশিয়া ও বিশ্বকাপ বাছাই ফুটবল
স্পোর্টস রিপোর্টার ॥ ২০০৭ সাল। ‘নেহেরু কাপ’-এ নয়াদিল্লীতে ৩-০ গোলে হার। ২০০৮ সাল। এএফসি চ্যালেঞ্জ কাপের বাছাইয়ে বিশকেকে ১-২ গোলে হার। ২০১৫ সাল। ২০১৮ ফিফা বিশ্বকাপ এবং ২০১৯ এশিয়ান কাপের বাছাইপর্বে বৃহস্পতিবার ঢাকার ম্যাচে (বঙ্গবন্ধু জাতীয় স্টেডিয়ামে বিকেল ৫টায়) এবার কেমন রেজাল্ট করবে ‘বেঙ্গল টাইগার্স’ খ্যাত বাংলাদেশ জাতীয় ফুটবল দল। নয়াদিল্লী এবং বিশকেকে যাদের কাছে পরাভূত হয়েছিল, সেই ‘দ্য হোয়াইট বারস’ খ্যাত কিরগিজস্তানকে কি এবার প্রথমবারের মতো পরাজয়ের স্বাদ উপহার দিতে পারবে স্বাগতিক বাংলাদেশ? কথায় আছে, পরিসংখ্যান দিয়ে সবকিছু সবসময় বোঝা যায় না। এই যেমন ফিফা র‌্যাঙ্কিংয়ে কিরগিজস্তানের চেয়ে ১১ ধাপ এগিয়ে আছে বাংলাদেশ! বাংলাদেশের ১৬৬, কিরগিজস্তানের ১৭৭। কিন্তু তার মানে এই নয়, কিরগিজস্তানের চেয়ে অনেক ভাল দল বাংলাদেশ। এটি কোন সচেতন ফুটবলবোদ্ধাই বলবেন না। রাশিয়া বিশ্বকাপের বাছাইপর্ব ও সংযুক্ত আরব আমিরাত এশিয়ান কাপের বাছাইপর্বের ম্যাচে অংশ নেয়ার আগে বাংলাদেশ জাতীয় ফুটবল দল ক’দিন আগে দুটি প্রস্তুতি ম্যাচ খেলে নিজেদের ঝালিয়ে নিয়েছিল। ৩০ মে সিঙ্গাপুরের কাছে প্রথম প্রস্তুতি ম্যাচে বাংলাদেশ ১-২ গোলে হারে। আর ২ জুন আফগানিস্তানের সঙ্গে ড্র করেছিল ১-১ গোলে। বাংলাদেশ-কিরগিজস্তান ম্যাচ উপলক্ষে বুধবার বাংলাদেশ ফুটবল ফেডারেশনের (বাফুফে) কনফারেন্স রুমে এক সংবাদ সম্মেলন অনুষ্ঠিত হয়। এতে উপস্থিত ছিলেন বাফুফের সাধারণ সম্পাদক আবু নাইম সোহাগ, দুই দলের কোচ, অধিনায়ক ও ম্যানেজার। বাংলাদেশ দলের অধিনায়ক মামুনুল ইসলাম বলেন, ‘ফ্রেন্ডলি ম্যাচের পর আমরা যতদিন ট্রেনিং করেছি, তা অনেক উপভোগ করেছি। গত দুটি প্রস্তুতি ম্যাচে যেসব ভুল করেছি, সেগুলো আর এই ম্যাচে করব না। আগামীকালের (আজ) ম্যাচে আমরা চেষ্টা করব একটি সংঘবদ্ধ দল হয়ে খেলার। দলের সবাই মানসিক এবং শারীরিকভাবে ভাল আছি এবং কালকের (আজ) ম্যাচের জন্য প্রস্তুত আছি। আমরা অবশ্যই জেতার জন্য খেলব।’ বাংলাদেশ দলের ডাচ্ কোচ লোডভিক ডি ক্রুইফ তার বক্তব্যে বলেন, ‘আমি এই দলের সঙ্গে কাজ করছি দুই বছর হয়ে গেল। দলে অন্তত এমন ১৩-১৪ খেলোয়াড় আছে যারা ৯০ মিনিট খেলার সামর্থ্য রাখে। মামুনুল, হেমন্তর মতো ভালমানের খেলোয়াড় আমাদের আছে। ওদের দিয়ে আরও উন্নতি সম্ভব। এই ম্যাচে তিন পয়েন্ট পাওয়াটাই সব থেকে গুরুত্বপূর্ণ।’তবে দুঃসংবাদও দিয়েছেন ক্রুইফ, ‘পাকস্থলীর ইনজুরির জন্য জাহিদ হোসেন, মাসল ইনজুরির জন্য রিয়াসাত ইসলাম এবং কৌশলগত কারণে ওয়াহেদ আহমেদ কিরগিজস্তানের বিপক্ষে ম্যাচে খেলবে না।’ প্রতিপক্ষ দল সম্পর্কে ধারণা? ক্রুইফের ভাষ্য, ‘প্রতিপক্ষ সম্পর্কে যতটুকু জেনেছি, তা দলের ছেলেদের জানিয়েছি। তারা আপ্রাণ চেষ্টা করবে খেলার মাঠে তাদের সেরাটা দেয়ার।’যদিও কিরগিজস্তানী খেলোয়াড়রা রাশান, পোলিশ এবং জার্মান লীগ খেলেন। কিন্তু গত ১১ মাস তারা কোন আন্তর্জাতিক ম্যাচ খেলেনি। পক্ষান্তরে বাংলাদেশ জাতীয় দল গত ১১ মাসে ৯টি আন্তর্জাতিক ম্যাচ খেলেছে। শেষ ৬টি খেলেছে এ বছর। এই ৯ ম্যাচের মধ্যে ৩টিতে জয়, ৪টিতে হার এবং ২টিতে ড্র করে তারা। ‘এটিই বাড়তি সুবিধা হতে পারে বাংলাদেশের জন্য’Ñ মনে করছেন ক্রুইফ। আজকের ম্যাচে মূলত কোন ধরনের ফুটবল খেলবে বাংলাদেশ? মামুনুল বলেন, ‘আমাদের লক্ষ্য তিন পয়েন্ট। যতদিন ধরে ফুটবল খেলছি জয়ের জন্যই খেলেছি। কিরগিজস্তানের ভিডিও দেখে মনে হয়েছে তারা ইংলিশ টাইপের ফুটবল খেলে। পাওয়ার ফুটবল এবং লম্বা পাসে খেলে। আমরা মাটিতে বল রেখে ছোট ছোট পাসে খেলি।’কিরগিজস্তান দলের অধিনায়ক আজামত বাইমাতভ বলেন, ‘বিশ্বকাপ ও এশিয়া কাপ বাছাইপর্বের নতুন ফরমেট অনুযায়ী খেলতে পেরে আমরা বেশ খুশি। এ ফরমেটে শক্তিশালী দলের সঙ্গে অপেক্ষাকৃত দুর্বল দলগুলোর খেলা অনুষ্ঠিত হবে। বাংলাদেশ বেশ ভাল দল। আর নিজেদের মাটিতে দলটি খেলবে। তাই ভাল করার সুযোগ রয়েছে তাদের সামনে। আমরা তাদের বেশ সমীহ করেই খেলব।’ কিরগিস্তানের কোচ আলেকজান্ডার ক্রেস্ট্রেনিন বলেন, ‘আমরা এখানে আসার আগে আরব আমিরাতে গিয়ে সাতদিন অনুশীলন করে এসেছে। বাংলাদেশের বিরুদ্ধে লড়াই হবে প্রতিদ্বন্দ্বিতাপূর্ণ। এ ম্যাচটি আমাদের জন্য খুবই গুরুত্বপূর্ণ।’এখন দেখার বিষয়, আজকের ম্যাচে কিরগিজস্তানীদের হারিয়ে তাদের বিরুদ্ধে কাক্সিক্ষত প্রথম জয়টি কুড়িয়ে নিতে পারে কি না স্বাগতিক বাংলাদেশ এবং ছিনিয়ে নিতে পারে কি না মূল্যবান তিন পয়েন্ট।